Folehaven er fæl. Bred og bilfyldt.

Men nu får københavnske fodgængere og cyklister en ny bro over den tættrafikerede vej, lige hvor Holbækmotorvejen leder bilerne ind i byen.

Broen åbner fredag 24. april og gør det muligt for bysbørnene at komme fra Vigerslevvej til Sønderkær med livet i behold.

Fakta Folehavebroen Broen er 137 meter lang og har et frit spænd på 42 meter. Den har kostet 42 mio. kr. I forbindelse med broen kommer en dobbeltrettet cykelsti fra Sønderkær til krydset Folehaven/Vigerslevvej samt 72 træer på parkarealet op til broen. Teknik- og Miljøforvaltningen i Københavns Kommune er bygherre, Cowi er ingeniør, Dissing + Weitling er arkitekter, Landskabsarkitekter er Kragh & Berglund. Hovedentreprenør er Bladt Industries. Broen åbner fredag 24. april 2020. Vis mere

Kommunen venter, at den vil blive benyttet af omkring 4.000 fodgængere og cyklister hver dag. Nedenunder, på Folehaven, passerer dagligt over 50.000 biler.

Ikke nogen Calatrava

Nogen skønhedsåbenbaring bliver der ikke tale om, hvis man spørger Politikens arkitekturanmelder Karsten Ifversen.

»Broen stritter som en lammekrone, men der er ikke meget kød på den. Jeg kørte under den forleden, og da var den en pudsig overraskelse. Men som pressebillederne viser, ligner den nu mest et halvhjertet forsøg på at lave spektakulær ingeniørkunst a la Calatrava«, siger han.

Broen stritter som en lammekrone, men der er ikke meget kød på den Karsten R. S. Ifversen, arkitekturanmelder på Politiken

Santiago Calatrava er en verdenskendt arkitekt, der blandt andet er kendt for Turning Torso-højhuset i Malmø. Han har ikke tegner den 137 meter lange bro. Det har arkitektfirmaet Dissing og Weitling derimod.

Foto: Københavns Kommune

Forbindelse til ny storpark

Lammekronelook eller ej, så forbedrer den nye bro forbindelsen mellem København og Hvidovre. Byggeriet af den har ventet på arbejdet med at bygge Ringstedbanen, men nu er den her.

Teknik- og miljøborgmester Ninna Hedeager (EL) glæder sig over den:

»Vi har et ansvar for at løfte de byområder, der i øjeblikket halter bagefter. Her kan bedre infrastruktur gøre en forskel. Vi er allerede i gang med at lave lidt af et tilløbsstykke i form af Kulbaneparken, som bliver et af Københavns største grønne områder. Derfor giver det kun god mening, at vi også gør det let at komme dertil på cykel eller til fods«, siger hun i en pressemeddelelse.